En grund med hus i et villakvarter i Skagen har nu i årevis ligget brak og flyder med skidt i et omfang, så syv naboer har klaget skriftligt til byrådet i Frederikshavn.

Jens Vinstrup og Bent Ledet på Drachmannsvej og Sovkrogsvej i Skagen aner ikke, hvad de skal stille op. Deres nabos grund er efterhånden så rodet og beskidt, at de hverken kan sælge deres egne huse eller holde ud til at blive boende. - Det er en stor losseplads. Turisterne tager billeder af det. Det kan vi ikke været bekendt, siger Jens Vinstrup. - Det flyder med flasker, mursten og alt muligt. Ingen må komme ind og rydde op – ikke engang hendes egen datter kan få lov til at komme derind, siger den anden nabo, Bent Ledet. Peter Nielsen (K), byrådspolitiker i By- og Planudvalget i Frederikshavn Kommune, har været på stedet, efter at der blev klaget til byrådet. Han har det også skidt med den forfaldne matrikel midt i et villakvarter inde i byen. - Jeg ville da være ked af det, hvis det var mig personligt, der var nabo til sådan en ejendom, siger Peter Nielsen. Svineriet har ifølge naboerne stået på i 12-14 år. For 3½ år siden flyttede ejeren, og derefter gik det for alvor stærkt med forfaldet. - Træerne vokser op gennem loftet. Hele matriklen har i mange år været en stor skov, hvor de største træer blev fældet i sidste måned. Det eneste, vi mangler at se, er rotter, siger Bent Ledet. - De skal nu nok være der også. Jeg har jo set grunden, og sådan et sted kan ikke gøre andet end at tiltrække dyr som rotter, byrådspolitikeren, Peter Nielsen. Syv beboere i området har skrevet under på en klage til byrådsmedlemmerne i Frederikshavn. - Vi vil have dem til at rydde op derinde. Så er vi tilfredse. Hvis vi ikke kan få ryddet op, så må vi gå højere op – til folketinget, siger Jens Vinstrup. Han har forsøgt at sælge sit eget hus, men uden held. - To ejendomsmæglere har sagt til mig, at nabogrunden gør det nærmest umuligt at sælge vores hus. Ellers bliver tabet mellem 200.000 og 300.000 kroner. Det er rigtig skidt for os. Vi er ældre mennesker. Jeg bliver snart 90 og vi kan ikke blive ved med at bo i eget hus, siger Jens Vinstrup. - Men der er jo ingen der vil bo ovenpå en mødding som den her. Jeg taler ind imellem med ejeren, der nu bor på plejehjem, men ind imellem besøger huset. Hun siger, at hun ikke nænner at sælge, fordi der er så mange minder i huset. Hun er ikke umyndig, og så kan vi jo intet stille op. Ellers ville man krænke den private ejendomsret, siger Bent Ledet. Peter Nielsen fra byrådet vil prøve at få kommunen til at gå i dialog med husejeren. - Måske vi kunne lave en aftale med hende. og se og man kunne lave en aftale. Jeg tror, at vi skal se på de muligheder, vi som offentlig myndighed har for at gå ind i sådan nogle sager. Det er jo også en værdiforringelse for hele området, siger Peter Nielsen. TV2 Nord har talt med husejerens datter. Hun ønsker ikke at stille op til interview. Hun vil kun oplyse, at hun i flere år forgæves har forsøgt at overtale moderen til at komme af med huset.